钦定古今图书集成/理学汇编/学行典/第057卷 > 易经 > 《乾卦》
## 钦定古今图书集成/理学汇编/学行典/第057卷 > 易经 > 《乾卦》

“利”者，义之和也。

〈本义〉“利”者，生物之遂，物各得宜，不相妨害，故于时为秋，于人则为义，而得其分之和。〈大全〉“‘义有个分至，如‘亲其亲，长其长’，则是义之和；如不亲其亲，而亲他人之亲，便是不和；如君臣父子各得其宜’，此便是和处，安得谓之不利？”又曰：“义之分别，似乎无情，却是要顺，乃和处。盖严肃之气，义也，而万物不得此不生，乃是和。利是那义里面生出来底，凡事处置得合宜，利便随之，所以云：‘利者义之和’。盖是义便”兼得利。若只理会利，却是从中闲半截做下去，遗了上面一截底。

利物足以和义。

〈程传〉和于义，乃能利物，岂有不得其宜而能利物者乎。〈大全〉问：“程子曰：‘义安处便是利，只是当然而然，便安否’？”曰：“是也。只万物各得其分，便是利，便是义之和处。”　毅斋沈氏曰：“义与利，自人心言之，则义为天理，利为人欲；自天理言之，则利者义之宜，义者利之理。公天下之利，则举天下万物各正其性命矣。”